Anette Roberts: 'Dana het die geluk in haar uitgebring' | Maroela Media
Anette Roberts en Rudi Nienaber. Foto: Verskaf.
Anette Roberts, verloofde van die bekroonde Afrikaanse skrywer Dana Snyman, is Woensdagmiddag, op Snyman se verjaardag, dood in 'n vriend se motor in Bloemfontein gevind.
Rudi Nienaber, Roberts se jarelange vriend in wie se motor sy haar vermoedelik vergas het, het aan Maroela Media vertel hy het haar daardie oggend laas lewend gesien.
"Sy het vir my gesê 'n vriend van haar wil my Golfie skilder en ek het toe sommer vir haar gesê ek sal die oggend na haar toe ry dan drink ons gou koffie dan kan sy my by die werk aflaai en dan het sy die kar by haar," het Nienaber vertel.
Nienaber het haar twee keer deur die dag in die hande probeer kry, maar nie gedink dis vreemd dat sy nie antwoord nie omdat sy soms lank gevat het om op boodskappe te reageer.
"Teen 16:00 toe ek klaar gewerk het, het ek begin bekommerd raak – sy het nie eens die WhatsApps oopgemaak nie. My broer het my kom haal by die werk en iets intuïtiefs het net ingeskop en ons het na haar huis begin ry. Ons het naby die huis 'n oproep van haar huisbestuurder ontvang wat gesê het ek moet góú kom."
Nienaber vertel dat hy haar toe in die motor aangetref het. "Die deur was 'n bietjie oop, maar ek het haar rustig op haar rug gevind met haar hande op haar bors. Ek het haar uiteraard uit die kar geruk om CPR te doen en haar vitals te voel maar dit was reeds te laat."
"Sy was 'n regte gypsey. Sy kon nie stilsit nie – altyd 'n bok vir sport. Die dag op die foto [bo regs] het sy my gebel en gesê ons gaan gou Checkers toe, toe laai sy my in en ons ry Hertzogville toe vir die dag. Ons het soveel pret gehad en vye gepluk. 'n Koei het ons selfs gestorm en my hand gelek oor ons naby die vyeboom kom!"
Nienaber vertel Roberts was vir hom ook 'n 'ongekunstelde mooi vrou'. "Sy het nie 'n plooi op haar voorkop gehad nie. Sy was altyd opgewonde om iemand te kan help en sy sou alles in haar vermoë doen om iets vir iemand gerieflik te maak. Sy was 'n hopeless romantic én 'n fantastiese sakevrou. Haar kop het so vinnig gewerk, sy kon nie een storie klaar vertel nie, sy het in die middel gestop en eers 'n ander storie begin vertel.
"Sy het musiek gestudeer en altyd orrel in die kerk gespeel. Daar was probleme, maar Dana het die geluk in haar uitgebring en haar teruggevat na haar roots waarvan sy weggedryf het in die sakewêreld, dis waarvoor sy lief was."
'n Gedenkdiens vir Roberts sal Maandag om 10:00 by Pepper Tree in Bloemfontein gehou word. "My boetie gaan viool speel, sy was altyd crazy vir sy vioolspel. Ek het besef as mense soos engele is dan moet hulle partykeer maar hemel toe gaan."
Kapt. Chaka Marope, woordvoerder van die polisie het aan Maroela Media bevestig die Bayswater-polisie sal 'n geregtelike ondersoek na haar dood doen. "Die polisie het 'n nota in die motor aangetref, maar kan nie in dié stadium die inhoud daarvan bekend maak nie omdat dit deel uitmaak van die polisie se ondersoek," het Marope gesê.
Ek stem saam met jou Rudi! "As mense soos Engele is, moet hulle maar liewer Hemel toe gaan!" Dis beter so ~ die Lewe mors met hulle!